KIRJALLINEN KYSYMYS E-1731/00

esittäjä(t): Daniel Varela Suanzes-Carpegna (PPE-DE) komissiolle

(31. toukokuuta 2000)

Aihe: Euroopan komission kielipolitiikka: vähemmistökielten ja alueellisten kielten edistäminen ja suojeleminen

Puheenjohtajavaltio Portugali järjesti Lissabonissa 17.18. maaliskuuta 2000 konferenssin, johon osallistuivat opetusministerit viidestätoista Euroopan unionin valtiosta, kolmesta Euroopan talousalueen (ETA) maasta ja kolmestatoista jäsenehdokasvaltiosta. Konferenssissa esiteltiin yhteisön opetus-, ammattikoulutus- ja nuoriso-ohjelmien (Socrates, Leonardo ja Nuoriso) uudet toimintamuodot kaudelle 20002006.

Kielten opetusta ja oppimista edistävällä Socrates-ohjelman alaohjelmalla Lingualla on saavutettu erinomaisia tuloksia. Lingua-ohjelmaan kuuluvat toimet ovat liittyneet osittain Socrates- ja Leonardo-ohjelmien aikaisemman vaiheen (19951999) laaja-alaisiin toimintamuotoihin. Voiko komissio kertoa, liittyvätkö Lingua-ohjelmaan tai mihin tahansa muuhun kielten opetuksen ja oppimisen alan ohjelmaan kuuluvat toimet kaudella 20002006 osittain tai kokonaan EU:n opetus-, ammattikoulutus- ja nuoriso-ohjelmien laaja-alaisiin toimintamuotoihin? Kuinka paljon näihin toimiin aiotaan osoittaa varoja?

Voiko komissio kertoa, sisältyvätkö vähemmistökielet ja alueelliset kielet näihin kielten opetus- ja oppimisohjelmiin ja kuinka suuri niiden osuus on prosentteina?

Viviane Redingin komission puolesta antama vastaus

(27. kesäkuuta 2000)

Sokrates-ohjelman Lingua-toiminnalla pyritään parantamaan yhteisön kielten opetusta ja opiskelua vieraina kielinä sekä laadullisesti että määrällisesti.

a) Vuodesta 1991 on investoitu lähes 22 miljoonaa euroa opettajankoulutuslaitosten keskinäisiin kansainvälisiin hankkeisiin, joiden tavoitteena on parantaa kieltenopettajien koulutuksen laatua vaihtamalla keskenään hyviksi havaittuja toimintatapoja ja innovaatioita.

b) Kaudella 19951999 kieltenopettajien yksilölliseen täydennyskoulutukseen myönnettiin avustuksia yhteensä 39 miljoonaa euroa. Tämän avulla 34 600 kieltenopettajaa pystyi parantamaan ammattitaitoaan. Lisäksi 19 000 opettajaa käytti avustusta kaudella 19901994.

c) Kaudella 19951999 yli 2 800 tulevaa kieltenopettajaa sai avustuksen enintään kahdeksan kuukauden mittaiseen Lingua-apulaisopettajaharjoitteluun, jonka aikana he opettivat äidinkieltään ulkomaisessa koulussa.

d) Tukea on myönnetty myös innovatiivisten kieltenopetusmenetelmien ja -välineiden sekä kielitaidon mittaamisvälineiden kehittämiseen.

e) Avustukset antavat vuosittain noin 30 000 nuorelle mahdollisuuden parantaa kielitaitoaan työskentelemällä muiden nuorten kanssa ulkomaisessa koulussa hankkeessa, joka liittyy heidän opintoihinsa. Nuoret ovat matkustaneet vieraaseen maahan työskennelläkseen toisten nuorten kanssa ja viettääkseen aikaa nuorten perheissä, ja he ovat saaneet näin hyödyntää uutta kielitaitoaan käytännön tilanteissa.

Komissio voi tyytyväisenä ilmoittaa, että edellä a-, b-, c- ja e-kohdissa lueteltuja toimia jatketaan myös Sokrates-ohjelman toisessa vaiheessa osana Comenius-toimintaa, jonka tavoitteisiin kuuluu kieltenopetuksen ja -opiskelun edistäminen. Edellä d-kohdassa mainittuja toimia jatketaan uuden Lingua-toiminnan puitteissa. Lingua-toiminta sisältää tämän lisäksi valistusta kieltenopiskelun tärkeydestä sekä toimenpiteitä, joilla parannetaan kansalaisten mahdollisuuksia opiskella kieliä ja vaihdetaan tietoja hyviksi todetuista toimintatavoista ja innovaatioista tällä alalla.

Leonardo da Vinci -ohjelman yhtenä päätavoitteena on jatkossakin kieltenopetuksen ja -opiskelun edistäminen ammatillisessa koulutuksessa.

Sokrates-päätöksessä luetellaan kohdekielinä yhteisön 11 virallista kieltä sekä iiri ja letzeburgesch. Myös ETA-maiden kansalliset kielet (Norja ja Islanti) sekä ohjelman uusien osallistujamaiden kansalliset kielet kuuluvat tukikelpoisten kielten joukkoon. Paikallis- ja vähemmistökieliin ei myönnetä tukea Sokrates-ohjelmasta.

Leonardo da Vinci -ohjelmassa kohdekieliä ei ole rajattu.